.td_uid_2_60620c28d170c_rand.td-a-rec-img{text-align:left}.td_uid_2_60620c28d170c_rand.td-a-rec-img img{margin:0 auto 0 0} F'dawn l-aħħar xhur min mar-radd tas-salib filgħodu bħali jfittex l-aħbarijiet, ħlief x'qal il-Koħħu, xi ġralu Keith u dawk akkużati miegħu, biex ħarġu l-avukati tal-akkużati, x'qed jipproponu l-aħwa Degorgio, ma jismax u ma jaqrax. Għal xi wħud din hi sitwazzjoni ta' dwejjaq, sitwazzjoni ripetuta ta' libsa ġdida lill-istess persuna jew kif jgħid l-Ingliż, different day, same story. Sitwazzjoni li ddejqek u ddardrek. Għal xi wħud, l-aktar dawk infuskati fil-politika, u li mingħajr dik il-pinzellata ta' politika ħajjithom mhix normali, jieħdu gost b'xi dettall ġdid ħalli jkollhom fuq xiex iparlaw, anke jekk ma jirrealizzawx li qed idoqqu l-istess diska. Il-mewt ta' Daphne Caruana Galizia issa ilna nisimgħu fuqha mis-16 ta' Ottubru 2017, filwaqt illi d-diska tal-allegat korruzzjoni ilna nisimgħuha ferm qabel, anke jekk inhu issa illi saru żviluppi notevoli. Mhux se nidħol fil-merti la tal-każ tal-qtil u lanqas tal-każ tal-allegata korruzzjoni li bla kundizzjoni nikkundanna. Iżda l-mistoqsija li rrid nagħmel hi jekk il-poplu tagħna hux interessat li jkompli jisma' kontinwament, kull ħin u kull mument fuq dawn l-affarijiet. Jien nemmen illi għalkemm il-poplu jinteressah ikun jaf x'qed jiġri mhuwiex kuntent li l-ħin kollu jkompli jisma' tanbir fuq dawn il-każijiet, speċjalment meta dawn il-każijiet hemm min qed jesponihom b'libsa politika jew li ma teżistix jew li mhijiex dik veritiera. Id-diska tal-korruzzjoni ilha tindaqq sa mill-Panama Papers u għalkemm jidher illi ġiet esposta bl-aqwa mod mill-Partit Nazzjonalista u esponenti oħra kritiċi tal-Gvern, din ftit li xejn ħalliet effett fuq l-elettorat li xorta għażel lill-Partit Laburista f'għadd ta' elezzjonijiet li ġew wara. Għalhekk wieħed jistaqsi hux worth it li wieħed jibqa' jdoqq din l-istess diska. Ċertament ma jagħmilx sens illi wieħed jipprova jattribwixxi nuqqasijiet li setgħu saru fil-passat, saħansitra qabel ma l-Partit Laburista kien fil-Gvern, lill-Gvern preżenti, anke jekk nies li jinsabu implikati fihom servew f'karigi taħt il-Gvern Laburista. Jagħmel sens illi wieħed jipprova jħammeġ b'dawn l-affarijiet lill-Gvern tal-ġurnata meta kien l-istess Gvern tal-ġurnata li tramite l-istituzzjonijiet tal-pajjiż ressaqhom quddiem il-Qrati? Dan meta hu magħruf li ħniżrijiet li setgħu saru fil-passat baqgħu qatt ma waslu sal-għatba tal-qrati! Jistgħu allura dawn l-argumenti jinfluwenzaw lill-poplu li llum fil-maġġorparti assoluta m'għadux jibla' r-ross bil-labra. Forsi hemm dik is-sezzjoni tal-poplu li kif semmejt aktar 'il fuq tqum u torqod għall-politika u li tara kollox f'direzzjoni waħda li timpressjona ruħha b'dawn l-argumenti, iżda ċerti illi min hu rasu fuq għonqu jagħraf ħafna aktar mill-paroli u argumenti goffi li jekk jifli warajhom isib sustanza oħra differenti. L-istess fil-każ Daphne. Il-Pulizija rnexxielha tindividwalizza seba' min-nies u tressaqhom quddiem il-ġustizzja. Dawn in-nies jinkludu l-eżekutanti, il-kompliċi, il-middleman u l-mastermind. L-ebda wieħed minnhom ma jidher li hu konness politikament iżda hemm min irid bilfors jinterpreta l-għemil ta' dawn in-nies kontra l-Gvern tal-ġurnata, kemm lokalment u agħar minn hekk, barra minn xtutna. Moralment konvint li dawn l-attribuzzjonijiet lill-poplu mhux se jaffettwawh meta jiġi biex jevalwa. Dan speċjalment meta kien il-Gvern tal-ġurnata li solva dan il-każ, anke billi ġab assistenza minn barra; anke fid-dawl li fil-passat każi maġġuri inklużi omiċidji politiċi baqgħu qatt ma ssolvew. Għalhekk, minflok wieħed ikompli jdoqq l-istess diska ta' kull filgħodu, ikun ferm opportun għal min irid jikkritika illi jħares lejn aspetti oħra u mhux jikkritika u jieqaf, iżda jiproponi mezzi alternattivi ta' kif jista' jitkattar il-ġid fil-pajjiż. Il-poplu xeba' jisma' negattività u ma jridx jisma' aktar negattività, il-poplu jinteressah mill-prosperità u mill-ġid. U huwa fuq hemm li jridu jaħdmu l-politiċi. .td_uid_3_60620c28d190d_rand.td-a-rec-img{text-align:left}.td_uid_3_60620c28d190d_rand.td-a-rec-img img{margin:0 auto 0 0}